सोमदेव अब तक के सर्वोच्च मुकाम पर  
सोमदेव देवबर्मन सोमवार को जारी एटीपी एकल रैंकिंग में अपने अब तक के करियर के सर्वोच्च मुकाम पर पहुंच गए हैं।
भारत के अग्रणी टेनिस स्टार सोमदेव देवबर्मन सोमवार को जारी एटीपी एकल रैंकिंग में अपने अब तक के करियर के सर्वोच्च मुकाम पर पहुंच गए हैं। सोमदेव का वरीयता क्रम 63वां हो गया है।  विम्बलडन के एकल मुकाबलों के दूसरे दौर में पहुंचने वाले सोमदेव को पांच स्थान का फायदा हुआ है। वह दूसरे दौर में रूस के मिखाइल यवझेनी से हार गए थे।  युगल में भारत के महेश भूपति पांचवें स्थान पर बने हुए हैं जबकि लिएंडर पेस तीन स्थान ऊपर चढ़कर आठवें क्रम पर पहुंच गए हैं। पेस और भूपति को विम्बलडन के युगल मुकाबलों के दूसरे दौर में हार मिली थी। भूपति अपनी महिला जोड़ीदार रूस की एलेना वेसनीना के साथ मिश्रित युगल के फाइनल में पहुंचे थे।  पाकिस्तान के एहसाम उल हक कुरैशी और भारत के रोहन बोपन्ना को विम्बलडन के पहले दौर में मिली हार के कारण एक स्थान का नुकसान उठाना पड़ा है। बोपन्ना और कुरैशी का युगल वरीयता क्रम अब 10 हो गया है।